Drježdźanska protyka
W protyce namakaće serbskorěčne abo hewak relewantne zarjadowanja w Drježdźanach abo druhdźe, kotrež mamy za zajimawe.
Hdyž chceće swójske poskitki jowle wozjewić, prošu pósćelće majlku k : This email address is being protected from spambots. You need JavaScript enabled to view it.
05.11.16 - Dźiwadło „Do dźěła zdar!“
(Žórło: www.theater-bautzen.de)
Sobotu, dnja 5. nowembera 2016 w 19.30 hodź. předstaji so inscenacija
„Do dźěła zdar!“
wot Guntera Antraka (přełožiła Měrana Cušcyna)
w serbskej rěči ze simultanym přewožkom do němčiny, a to w
Landesbühnen Sachsen, Mišnjanska dróha 152 we Radebeulu.
Prajiće to dale a přinjesće přećela, ćetu, kuzinu abo susoda sobu!
Z wobsaha:
Pola Šmitec mandźelskeju wjerći so swět hinak wokoło, druhdy tróšku prěki a podłu, potom zaso nawopak, ale stajnje dobywa Konstanca. Wona dźěła z połneho přeswědčenja na swojej karjerje, mjeztym zo Werner doma koka, drasty płoka, rjedźi a při nakupowanju za hrabnjenčkami honi. Za nju dźe wobstajnje horje a za njeho pozdatnje dele, doniž njedóńdźe list, adresěrowany na Wernera. Njeznaty wotpósłar lubi jimaj pjenjezy, hdyž njeznata wosoba XY zemrěje. Dołhož w smjertnych nawěškach za mjenami zemrětych pytataj, doleći w lisće prěnje myto do domu. Z tutoho wokomika přińdźe jedne za druhim: dalše listy, wyše sumy – hač do 150.000. Dźěše-li do toho jenož wo njeznatych zemrětych, napomina jeju anonymus do konkretneho dźěła – podatej stej mjeno a adresa přichodneho wopora. Mjeztym, zo chce so Werner gratu přimać, praša so Konstanca, štó drje za listami tči. We wšěm šmjatku so tež hišće wustaji, zo je přichodny wopor lubkowar a konkurent Konstancy - a hižo mataj wobaj trěbny motiw za mordarstwo. Te prašenje jenož je: štó chce tu koho wokoło róžka přinjesć? Awtor Gunter Antrak je napisał napjatu krimi-komediju wo nižinach mandźelstwa a wo wyšinach bohatstwa, połnu čorneho humora a ćěmneho potajnstwa.
09.11.16 - Předstajenje knihi Pětr Wjeńka "Wjelki jědu" - Powědančka a skicy
Předstajenje knihi
Ludoweho nakładnsitwa Domowina a Towarstwa „Stup dale z.t.“
Pětr Wjeńka
Wjelki jědu - Powědančka a skicy
z wudawaćelom Timom Meškankom
a lektorom Pětrom Thiemannom
srjedu, dnja 09. 11. 2016, w 20.00 hodź., hosćenc „Bräustübel“
Körnerowe naměsto 3, Drježdźany-Łóžkecy (Loschwitz)
Mjeno »Pětr Wjeńka« je wosebje za dźensnišu srjedźnu generaciju Serbow zapřijeće. Wone steji za nadarjeneho młodeho serbskeho spisowaćela, za čłowjeka, kiž so NDRskej diktaturje přiměrił njeje, a nic naposledk za tragiske smjertne znjezboženje po wupućowanju do tehdyšeje Zapadneje Němskeje. Jeho powědančka a reportaže běchu w 1980tych lětach wjele čitane, ale hakle w lěće 2013 – 25 lět po jeho smjerći – je zběrka jeho powědaceje prozy w LND wušła. Zakład zběrki je manuskript, kiž bě Pětr Wjeńka sam lěta 1985 za swoju prěničku dozestajał – za knihu, kotraž nihdy njewuńdźe, dokelž bě jeje awtor próstwu wo trajne wupućowanje z NDR zapodał. W swojim dosłowje hódnoći Tomasz Derlatka literarne skutkowanje awtora kaž tež jednotliwe twórby. Wudawaćel Timo Meškank, kiž je Pětra Wjeńku wosobinsce znał, rysuje wobšěrnje jeho žiwjenski wosud a tehdyše towaršnostne wobstejnosće. A tak móhła tuta kniha so tež młodej serbskej generaciji, kotraž žiwjenje w NDRskim času zeznała njeje, z pokładom stać. Snano někotryžkuli swojeju staršeju po čitanju lěpje rozumi.
03.12.16 - Klankodźiwadło a adwentnička
(Žórło: www.theater-bautzen.de)
NSLDź zarjaduje swójbne předstajenje trojorěčneje klankodźiwadłoweje inscenacije
„Ferkel, hunčo a prosetko“
sobotu, dnja 3. decembera 2016 w 16 hodź na žurli Waldorfoweje šule we Drježdźanskim nowym měsće, Jägerstraße 34.
Inscenacija je trojorěčnje tak natwarjena, zo móža tež dźěći a starši, kotřiž tak derje abo docyła serbsce njerozumja, derje wobsahej sćěhować. Prošu rezerwujće sej tutón termin kruće! Chcemy po předstajenju zhromadnje adwentničku woswjećić, so rozmołwjeć a zabawjeć a tak lěto měrnje wuklinčeć dać. Bliše organizatoriske informacije sćěhuja.
Wjeselimy so na bohaty wopyt małych a wjetšich přihladowarjow!
Z wobsaha:
trojorěčna stawizna po dźěćacej knize „Zilli, Billi und Willi“ wot Elizabeth Shaw
Hačrunjež rěča wone tři małe swinjatka wšelake rěče – němsce, hornjo- a delnjoserbsce, su jich wašnja žiwjenja tola jara podobne. Wone sej zuby rjedźa, so zwoblěkaja, spěwaja, so smjeja, sej hrajkaja, ale při wšěm kóžde za sebje same. Doniž jednoho dnja wjelk njepřińdźe. Nětko rěka: hromadźe dźeržeć. Tajki prawy škitacy dom měć, to by něšto było! Hdyž chceš sej tajki natwarić, dyrbiš z druhimi hromadźe dźěłać, jich zrozumić a zhromadne plany wupjec. Hač drje so tole třom małym swinjatkam poradźi? A hač móža wjelka přelesćić? Za wuspěch trjebaš dobrych přećelow a přezjednosć.
Terminy 2016
Hdyž maće dalše namjety abo přeća, to nam pisajće na This email address is being protected from spambots. You need JavaScript enabled to view it..
fao_Latn szl_Latn eng_Latn szl_Latn gla_Latn slv_Latn szl_Latn zsm_Latn szl_Latn nld_Latn szl_Latn slk_Latn szl_Latn ces_Latn ces_Latn pol_Latn szl_Latn szl_Latn hrv_Latn gla_Latn bos_Latn ces_Latn szl_Latn twi_Latn gla_Latn ces_Latn pap_Latn szl_Latn slv_Latn ces_Latn slk_Latn szl_Latn szl_Latn pol_Latn eng_Latn